elektronvolt
Elektronvolt (forkortet eV) er en energienhed, som især anvendes inden for atomfysik og partikelfysik. Da atomer, og de partikler de består af, er meget små, behøver man en enhed der passer i størrelse.
En elektronvolt er defineret som den ændring i kinetisk energi, en elektron får ved at passere en spændingsforskel på 1 V. I mere normale enheder for energi er 1 eV = (e/C) J = 1,6021766208·10-19 J, hvor e er elementarladningen.
Enheden elektronvolt anvendes ofte til at angive partiklers masse. Ifølge masse-energi-relationen, der er en konsekvens af Einsteins relativitetsteori, svarer en mængde energi til en bestemt masse. Massen vil da have enheden eV/c2, hvor c er lysets hastighed. Når partiklers masse angives, bruger man ofte naturlige enheder, hvor lysets hastighed er defineret lig med 1 (uden enhed), og derfor undlades c2.